ཡིན་ནའང་།ཐོག་མར་དཔལ་བཟང་གིས་རྩྭ་ཐང་བྱེ་འགྱུར་གྱི་རྒྱུ་རྐྱེན་དངོས་གསལ་བོར་ཤེས་དགོས།ཁོས་རྒན་རབས་པ་མང་བོར་དྲིས་ཀྱང་།སུ་ཡིན་རུང་རྩྭ་ཐང་བྱེ་འགྱུར་གྱི་རྒྱུ་ནི་ནོར་ལུག་མང་དྲགས་པས་མིན་ཟེར།དེ་ནས་ཁོས་རྒན་རབས་པ་དེ་དག་འཁྲིད་ནས་བྱེ་གྱུར་གྱི་རྩྭ་ཐང་རེ་རེར་བལྟ་རུ་སོང་།དཔེར་ན།བྱེ་གྱུར་གྱི་རྩྭ་ཐང་ཞིག་སྟེ།རྒན་རབས་པས་བཤད་པ་ལྟར་ན།ལོ་ངོ་བཞི་བཅུ་ཡི་སྔོན་དུ་རྩྭ་ཐང་འདི་ཡི་བྱེ་ཐང་གི་ཆེ་ཆུང་ལ་ནོར་གནག་གཉིས་ཉལ་ན་ཤོང་བའི་ཚད་ལས་མེད།རྒན་རབས་པས་བཤད་པ་ལྟར་ན།བྱེ་ཐང་གི་ཆེ་ཆུང་ནམ་ཡང་དེ་འདྲ་ཡིན་མོད།འོན་ཀྱང་མཛོད་དགེ་རྫོང་གིས་ཕྱུགས་འཚོ་བའི་རྩྭ་ས་ཇེ་ཡངས་སུ་གཏོང་ཆེད།མིའི་ཐབས་ཀྱིས་རྐ་ཤུར་བརྐོས་ཏེ་ན་ཐང་གི་ཆུ་འདྲེན་པའི་ལས་ཀ་མང་དུ་བསྒྲུབས།བཤད་ཚུལ་ལྟར་ན།རྐ་ཤུར་དེ་དག་གི་རིང་ཚད་ལ་སྤྱི་ལེ་སྟོང་ཙམ་ཡོད་ལ།དེའི་ཁར་རྩྭ་ཐང་གི་ས་རྒོད་ཀྱང་བསློགས་པས་ན་ཐང་ལ་གནོད་པ་ཚབས་ཆེན་ཐེབས།རྗེས་སུ་བྱི་བ་ཡང་བསད་པས་རྩྭ་ཐང་གི་སྐྱེ་དངོས་སྣ་མང་ལ་གནོད་པ་ཐེབས་ཤིང་།བྱི་བ་གསོད་དུག་ལ་ནུས་པ་ཤིན་ཏུ་ཆེ་སྟེ།ནོར་ལུག་མང་བོས་གསོད་དུག་འགོས་པའི་རྩྭ་ལྡུམ་དེ་དག་ཟོས་ན།དང་ཐོག་གནོད་པ་ཅི་ཡང་མེད་པ་འདྲ་ཡང་།ཉིན་ཞིག་ལ་གློ་བུར་དུ་ལུས་ལས་རྔུལ་ཆུ་ཁྲོམ་ཁྲོམ་དུ་བཞུར་ནས་ཤི་འགྲོ།